Meisie (11) se arm afgeruk in bootongeluk op dam | Netwerk24
Deur Marietie Louw-Carstens 20 Februarie 2020 16:23
'n Meisie (11) van Hartbeespoort in Noordwes se linkerarm is Saterdag afgeruk tydens 'n fratsongeluk met die gesin se boot op die Hartbeespoortdam.
Clarissa van Staden (11) van Hartbeespoort in Noordwes se linkerarm is Saterdag afgeruk gedurende 'n bootongeluk op die Hartbeespoortdam. Foto: Facebook/Johan van Wyk
Netwerk24Foto: Facebook/Johan van Wyk
Clarissa van Staden, 'n leerling aan die Laerskool Generaal Hendrik Schoeman in Schoemansville, Hartbeespoort, sterk steeds in 'n hospitaal in Johannesburg aan.
Haar oupa, Johan van Wyk, is die onderhoof van die skool.
Luidens inligting van die Nasionale Seereddingsinstituut (NSRI) was Clarissa Saterdag saam met haar ouers op 'n boot op die dam.
Arthur Crewe, bevelvoerder van die NSRI in Hartbeespoort, sê die skiboot het omstreeks 15:00 teen 'n boomstomp, wat gedeeltelik bo die water uitgesteek het, gebots.
JJ van Staden en sy vrou, René, is saam met Clarissa en haar boetie, Juvan (5), van die boot geslinger. Daar was ook 'n 11-jarige seun wat weens die slag van die boot afgeslinger is.
Die NSRI het 'n reddingsboot uitgestuur na die plek naby die Ifafi-watersportklub om hulle te red.
Clarissa se linkerarm is vermoedelik deur 'n skroef van die boot getref en afgeruk. Haar ouers, broer en die 11-jarige maatjie is nie beseer nie.
Die NSRI sê die boomstomp het vermoedelik in die dam beland ná die onlangse swaar reën en vloede wat die Krokodilrivier sy walle laat oorstroom het.
Die Hartbeespoortnooddienste is na die toneel ontbied en het Netcare 911 se hulp ingeroep sodat Clarissa met 'n helikopter hospitaal toe geneem kon word.
Van Wyk het Donderdag op Facebook geskryf dat sy kleindogter wakker is.
"Ons blommetjie het vandag opgestaan. Sy is 'n vegtertjie en die Vader sal haar nie uit sy hand los nie."
Hy het gesê Clarissa se infeksietelling het afgeneem.
Maritha van Wyk, haar ouma, het gesê sy "gesels en eet" en het al fisioterapie ontvang. "Sy verlang ook na haar maatjies."
Meer oor: Laerskool Generaal Hendrik Schoeman | Clarissa Van Staden | Johan Van Wyk | Hartbeespoort | Noordwes | Bootongeluk